Päritolureeglite leping

LIIKMED,

märkides, et 20. septembril 1986. aastal leppisid ministrid kokku seada mitmepoolsete kaubandusläbirääkimiste Uruguay vooru eesmärgiks saavutada maailmakaubanduse edasine liberaliseerimine ja laienemine, tugevdada GATTi osa ja suurendada GATTi süsteemi võimet reageerida arenevale rahvusvahelisele majanduskeskkonnale;

soovides edendada GATT 1994 eesmärke;

tunnustades, et selged ja prognoositavad päritolureeglid ning nende rakendamine hõlbustavad rahvusvahelist kaubandust;

soovides tagada, et päritolureeglid ise ei tekitaks tarbetuid kaubandustakistusi;

soovides tagada, et päritolureeglid ei tühistaks ega kahjustaks GATT 1994 järgseid liikmete õigusi;

tõdedes, et soovitav on tagada päritolureegleid puudutavate seaduste, määruste ja ametialase tegevuse selgus;

soovides tagada, et päritolureegleid koostatakse ja rakendatakse erapooletult, selgelt, prognoositavalt, kooskõlastatult ja neutraalselt;

tõdedes, et käesoleva lepingu alusel tekkivate vaidluste kiireks, tõhusaks ja õiglaseks lahendamiseks on kättesaadaval konsultatsioonikord ja protseduurid;

soovides ühtlustada ja muuta selgeks päritolureeglid,

LEPIVAD KOKKU JÄRGMISES:

I JAGU

MÄÄRATLUSED JA RAKENDUSALA

Artikkel 1

Päritolureeglid

1. Käesoleva lepingu I–IV jaos tuleb mõelda päritolureeglite all seadusi, määrusi ja üldrakendatavaid haldusotsuseid, mida mis tahes liige rakendab kaupade päritolumaa kindlaksmääramiseks tingimusel, et need päritolureeglid ei ole seotud lepingulise või autonoomse kaubanduskorraga, mille tulemuseks on GATT 1994 I artikli lõike 1 kohaldamisest kaugemale ulatuvate tollisoodustuste tagamine.

2. Lõikes 1 viidatud päritolureeglid hõlmavad kõiki päritolureegleid, mida kasutatakse soodustustevaba kaubanduspoliitika dokumentides, näiteks rakendades: enamsoodustusrežiimi GATT 1994 I, II, III, XI ja XIII artikli põhjal; dumpinguvastaseid ja tasakaalustavaid tollimakse GATT 1994 VI artikli põhjal; kaitsemeetmeid GATT 1994 XIX artikli põhjal; päritolumärgistusnõudeid GATT 1994 IX artikli põhjal ning mis tahes diskrimineerivaid kvantitatiivseid piiranguid või tariifikvoote. Samuti hõlmavad need riigihangetes ja kaubandusstatistikas kasutatavaid päritolureegleid. [1]

II JAGU

PÄRITOLUREEGLITE RAKENDAMISE KORD

Artikkel 2

Üleminekuaja põhimõtted

Seni kuni IV jaos sätestatud päritolureeglite ühtlustamise tööprogrammi pole lõpetatud, tuleb liikmetel tagada, et:

a) väljastades üldrakendatavaid haldusotsuseid, määratlevad nad selgelt nõuded, mida tuleb täita. Eriti:

i) juhul, kui rakendatakse tariifiliigituse muutuse kriteeriumi, peab kõnealuses päritolureeglis ja selle mis tahes erandis selgelt määrama tariifinomenklatuuri rubriigid või alamrubriigid, mida see reegel puudutab;

ii) juhul, kui rakendatakse väärtuse protsendikriteeriumi, tuleb päritolureeglites näidata ka sellise protsendi arvutamise meetod;

iii) juhul, kui kriteeriumiks on tootmis- või töötlemisoperatsioon, tuleb täpselt määrata operatsioon, mis annab kaubale päritolu;

b) olenemata kaubanduspoliitilisest meetmest või vahendist, millega nad on seotud, ei kasuta nad oma päritolureegleid kaubanduseesmärkide otsese või kaudse saavutamise vahendina;

c) päritolureeglid ise ei tohi mõjutada rahvusvahelist kaubandust kitsendavalt, moonutavalt või häirivalt. Nad ei tohi seada liiga rangeid nõudmisi ega nõuda päritolumaa kindlaksmääramise eeltingimusena tootmis- või töötlemisvälise tingimuse täitmist. Kulusid, mis pole otseselt seotud tootmise või töötlemisega, võib siiski kaasa arvata rakendamaks kooskõlas punktiga a väärtuse protsendikriteeriumi;

d) päritolureeglid, mida nad rakendavad impordile või ekspordile, ei ole rangemad kui päritolureeglid, mida rakendatakse kauba omamaise päritolu kindlaksmääramisel, ning ei tohi teha vahet teiste liikmete vahel, sõltumata kõnealuse toote valmistajate omavahelisest seotusest; [2]

e) nende päritolureegleid hallatakse järjepideval, ühtsel, erapooletul ja mõistlikul viisil;

f) nende päritolureeglid põhinevad positiivsel standardil. Päritolureeglid, mis määravad kindlaks selle, mis ei anna päritolu (negatiivne standard), on lubatud positiivse standardi selgituse osana või üksikjuhtudel, kui päritolu positiivne määratlemine ei ole vajalik;

g) nende päritolureeglitega seotud seadused, määrused, õigusalased otsused ja üldrakendatavad haldusotsused avaldatakse nii, et nad lähtuksid GATT 1994 X artikli lõike 1 sätetest ja oleksid nendega kooskõlas;

h) eksportija, importija või mis tahes isiku taotlusel, kel selleks on õigustatud alus, antakse talle kauba päritolu määrang teada nii kiiresti kui võimalik, kuid mitte hiljem kui 150 päeva [3] pärast sellise määrangu taotlemist, tingimusel, et on esitatud kõik vajalikud üksikasjad. Niisuguste määrangute taotlused tuleb aktsepteerida enne, kui kõnealuse kaubaga kauplema hakatakse ja neid võib aktsepteerida ükskõik millal hiljem. Need määrangud kehtivad kolm aastat tingimusel, et tõsiasjad ja tingimused, sealhulgas päritolureeglid, mille alusel määrang tehti, jäävad enam-vähem samadeks. Tingimusel, et asjaomastele pooltele ette teatatakse, ei kehti selline määrang enam, kui punktis j viidatud läbivaatamisel tehakse sellele määrangule vastupidine otsus. Punkti k sätete põhjal tuleb sellised otsused teha avalikult kättesaadavaks;

i) muutes päritolureegleid või kehtestades uusi päritolureegleid, ei tohi nad neid muudatusi rakendada tagasiulatuvalt, nagu see on nende seadustes ja määrustes määratletud, ega neid seadusi ja määrusi kahjustavalt;

j) iga halduskaebus, mille nad seoses päritolu kindlaksmääramisega esitavad, kuulub viivitamata läbivaatamisele kohtus, vahekohtus või halduskohtus või määrangut väljastavast võimuorganist sõltumatus menetluses, mis võib viia määrangu muutmiseni või tühistamiseni;

k) asjaomased organid käsitavad rangelt konfidentsiaalsena kogu informatsiooni, mis oma olemuselt on konfidentsiaalne või mida antakse konfidentsiaalsel alusel päritolureeglite rakendamise eesmärgil, ega avalikusta seda informatsiooni andnud isiku või valitsuse eriloata, välja arvatud ulatuses, milles võidakse nõuda selle avalikustamist kohtumenetluse raames.

Artikkel 3

Üleminekuajajärgsed põhimõtted

Võttes arvesse kõigi liikmete eesmärki kehtestada IV jaos sätestatud ühtlustamise tööprogrammi tulemusena ühtsed päritolureeglid, tuleb liikmetel tagada ühtlustamise tööprogrammi tulemusi rakendades, et:

a) nad rakendavad päritolureegleid võrdselt kõigil artiklis 1 sätestatud eesmärkidel;

b) nende päritolureeglite põhjal tuleb konkreetse kauba päritolumaaks määrata kas see maa, kust see kaup täielikult pärineb, või kui selle kauba valmistamisega on seotud rohkem kui üks maa, siis see maa, kus kaup on saanud viimase olulise töötluse;

c) päritolureeglid, mida nad rakendavad ekspordile ja impordile, ei ole rangemad kui päritolureeglid, mida rakendatakse kauba omamaise päritolu kindlaksmääramisel, ning ei tohi teha vahet teiste liikmete vahel, sõltumata kõnealuse kauba valmistajate omavahelisest seotusest;

d) päritolureegleid hallatakse järjepideval, ühtsel, erapooletul ja põhjendatud viisil;

e) nende päritolureeglitega seotud seadused, määrused, õigusalased otsused ja üldrakendatavad haldusotsused avaldatakse nii, et nad lähtuksid GATT 1994 X artikli lõike 1 sätetest ja oleksid nendega kooskõlas;

f) eksportija, importija või mis tahes isiku taotlusel, kel selleks õigustatud alus, antakse talle kauba päritolu määrang teada nii kiiresti kui võimalik, kuid mitte hiljem kui 150 päeva pärast sellise määrangu taotlemist, tingimusel, et on esitatud kõik vajalikud üksikasjad. Niisuguste määrangute taotlused tuleb aktsepteerida enne, kui kõnealuse kaubaga kauplema hakatakse ja neid võib aktsepteerida ükskõik millal hiljem. Need määrangud kehtivad kolm aastat tingimusel, et tõsiasjad ja tingimused, sealhulgas päritolureeglid, mille alusel määrang tehti, jäävad enam-vähem samadeks. Tingimusel, et asjaomastele pooltele ette teatakse, ei kehti selline määrang enam, kui punktis h viidatud läbivaatamisel tehakse sellele määrangule vastupidine otsus. Punkti i sätete kohaselt tuleb sellised otsused teha avalikult kättesaadavaks;

g) muutes päritolureegleid või kehtestades uusi päritolureegleid, ei tohi neid muudatusi rakendada tagasiulatuvalt, nagu see on nende seadustes ja määrustes määratletud, ega neid seadusi ja määrusi kahjustavalt;

h) iga halduskaebus, mille nad seoses päritolu kindlaksmääramisega esitavad, kuulub viivitamata läbivaatamisele kohtus, vahekohtus või halduskohtus või määrangut väljastavast võimuorganist sõltumatus menetluses, mis võib viia määrangu muutmiseni või tühistamiseni;

i) asjaomased organid käsitavad rangelt konfidentsiaalsena kogu informatsiooni, mis oma olemuselt on konfidentsiaalne või mida antakse konfidentsiaalsel alusel päritolureeglite rakendamise eesmärgil, ega avalikusta seda sellist informatsiooni andnud isiku või valitsuse eriloata, välja arvatud ulatuses, milles võidakse nõuda selle avalikustamist kohtumenetluse raames.

III JAGU

TEATAMISE, LÄBIVAATAMISE, KONSULTEERIMISE JA VAIDLUSTE LAHENDAMISE PROTSEDUURIKORRALDUS

Artikkel 4

Institutsioonid

1. Käesolevaga asutatakse päritolureeglite komitee (käesolevas lepingus "komitee"), mis koosneb iga liikme esindajatest. Komitee valib endale esimehe ja tuleb kokku vastavalt vajadusele, kuid vähemalt üks kord aastas, et võimaldada liikmetel konsulteerida I, II, III ja IV jao toimimisega seotud küsimustes või nendes jagudes esitatud eesmärkide saavutamiseks ja täita talle käesoleva lepinguga või kaubavahetuse nõukogu poolt määratud muid kohustusi. Kui see on vajalik, palub komitee lõikes 2 viidatud tehniliselt komiteelt infot ja nõu käesoleva lepinguga seotud küsimuste kohta. Samuti võib komitee paluda tehnilist komiteed täita muid ülesandeid, mida ta peab vajalikuks käesoleva lepingu ülalnimetatud eesmärkide saavutamiseks. Komitee sekretariaadina tegutseb WTO sekretariaat.

2. I lisa kohaselt asutatakse Tollikoostöö Nõukogu egiidi all päritolureeglite tehniline komitee (käesolevas lepingus "tehniline komitee"). Tehnilisel komiteel tuleb teha IV jaos nimetatud tehnilist tööd, mis on ette nähtud I lisas. Kui see on vajalik, palub tehniline komitee komiteelt infot ja nõu käesoleva lepinguga seotud küsimuste kohta. Samuti võib tehniline komitee paluda komiteed täita muid ülesandeid, mida ta peab vajalikuks käesoleva lepingu ülalnimetatud eesmärkide saavutamiseks. Tehnilise komitee sekretariaadina tegutseb Tollikoostöö Nõukogu sekretariaat.

Artikkel 5

Päritolureeglite muutmise ning uute reeglite kehtestamise protseduurid ja teavitamine

1. Igal liikmel tuleb esitada sekretariaadile 90 päeva jooksul alates kuupäevast, mil tema suhtes jõustub WTO leping, sel kuupäeval jõus olevad päritolureeglid ning päritolureeglitega seotud õigusalased otsused ja üldrakendatavad haldusotsused. Kui mõni päritolureegel jääb tahtmatult esitamata, tuleb asjaomasel liikmel esitada see viivitamata pärast niisuguse fakti ilmsikstulemist. Sekretariaadil tuleb saadud ja sekretariaadis kättesaadava info loetelu jagada liikmetele.

2. Liikmed, kes artiklis 2 viidatud perioodi jooksul teevad päritolureeglites rohkem kui minimaalseid muudatusi või kehtestavad uusi päritolureegleid, mis käesolevat artiklit rakendades peavad kaasama lõikes 1 viidatud mis tahes päritolureegli, mida ei ole sekretariaadile esitatud, peavad vähemalt 60 päeva enne muudetud või uue reegli jõustumist avaldama sellekohase teatise viisil, mis võimaldab huvilistel pooltel tutvuda päritolureegli muutmise või uue päritolureegli kehtestamise kavatsusega, kui liikme jaoks ei teki või ähvarda tekkida erakorralisi asjaolusid. Niisugustel erandjuhtudel tuleb liikmel avaldada muudetud või uus reegel võimalikult kiiresti.

Artikkel 6

Läbivaatamine

1. Lepingu eesmärke silmas pidades vaatab komitee igal aastal läbi käesoleva lepingu II ja III jao rakendamise ja toimimise. Komitee informeerib igal aastal kaubavahetuse nõukogu arengust, mis on toimunud selliste läbivaatamisperioodide jooksul.

2. Komitee vaatab läbi I, II ja III jao sätted ning teeb muudatusettepanekuid, mis on vajalikud ühtlustamise tööprogrammi tulemuste kajastamiseks.

3. Komitee loob koostöös tehnilise komiteega ühtlustamise tööprogrammi tulemustesse tehtavate muudatuste arutamise ja ettepanekute tegemise mehhanismi, võttes arvesse artiklis 9 esitatud eesmärgid ja põhimõtted. See võib hõlmata juhud, kus reegleid on vaja muuta toimivamaks või ajakohastada, võtmaks arvesse uusi tootmisprotsesse, mida mõjutavad mis tahes tehnoloogilised muudatused.

Artikkel 7

Konsulteerimine

Käesoleva lepingu suhtes kohaldatakse GATT 1994 XXII artikli sätteid, nagu need on täpsustatud ja rakendatud vaidluste lahendamise käsitusleppes.

Artikkel 8

Vaidluste lahendamine

Käesoleva lepingu suhtes kohaldatakse GATT 1994 XXIII artikli sätteid, nagu need on täpsustatud ja rakendatud vaidluste lahendamise käsitusleppes.

IV JAGU

PÄRITOLUREEGLITE ÜHTLUSTAMINE

Artikkel 9

Eesmärgid ja põhimõtted

1. Eesmärgiga ühtlustada päritolureeglid ja muu hulgas parandada tegutsemiskindlust maailmakaubanduses, võtab ministrite konverents koos Tollikoostöö Nõukoguga vastu allpool sätestatud tööprogrammi järgmiste põhimõtete alusel:

a) päritolureegleid tuleks rakendada võrdselt kõigil artiklis 1 sätestatud eesmärkidel;

b) päritolureeglid peaksid sätestama, et teatud kauba päritolumaaks tuleks määrata kas maa, kust kaup täielikult pärineb, või kui selle kauba valmistamisega on seotud rohkem kui üks maa, siis see maa, kus teostati viimane oluline töötlus;

c) päritolureeglid peaksid olema objektiivsed, arusaadavad ja prognoositavad;

d) olenemata kaubanduspoliitilisest meetmest või dokumendist, millega nad võivad olla seotud, ei tohiks päritolureegleid kasutada kaubanduseesmärkide otsese või kaudse saavutamise vahendina. Päritolureeglid ise ei tohiks mõjutada rahvusvahelist kaubandust kitsendavalt, moonutavalt või häirivalt. Nad ei tohiks seada liiga rangeid nõudmisi või nõuda päritolumaa kindlaksmääramise eeltingimusena tootmis- või töötlemisvälise tingimuse täitmist. Kulusid, mis pole otseselt seotud tootmise või töötlemisega, võib siiski arvesse võtta väärtuse protsendikriteeriumi rakendamisel;

e) päritolureeglid peaksid olema hallatavad järjepideval, ühtsel, erapooletul ja mõistlikul viisil;

f) päritolureeglid peaksid olema selged ja arusaadavad;

g) päritolureeglid peaksid põhinema positiivsel standardil. Negatiivset standardit võib kasutada positiivse standardi selgitamiseks.

Tööprogramm

2. a) Tööprogrammi tuleb alustada nii kiiresti kui võimalik pärast WTO lepingu jõustumist ja see täidetakse kolme aasta jooksul pärast käivitamist.

b) Artiklis 4 sätestatud komitee ja tehniline komitee on sobivad organid selle töö läbiviimiseks.

c) Kandmaks üksikasjalikult hoolt Tollikoostöö Nõukogu tööpanuse eest, tuleb komiteel nõuda tehniliselt komiteelt lõikes 1 loetletud põhimõtete alusel omapoolsete tõlgenduste ja arvamuste esitamist, mis tulenevad allpool kirjeldatud tööst. Tagamaks ühtlustamise tööprogrammi õigeaegse täitmise, tuleb seda tööd teostada tootesektorite kaupa, nagu esitatud harmoneeritud süsteemi (HS) nomenklatuuri rühmades ja osades.

i) Täielikult pärinevad ja minimaaloperatsioonid või -töötlus

Tehnilisel komiteel tuleb välja arendada ühtlustatud määratlused:

- kaupadele, mida loetakse täielikult pärinevaks ühelt maalt. See töö peab olema võimalikult üksikasjalik;

- minimaalsete operatsioonide ja töötlemise kohta, mis iseenesest ei anna kaubale päritolu.

Selle töö tulemused esitatakse komiteele kolme kuu jooksul alates komiteelt taotluse saamisest.

ii) Oluline muundus: tariifiliigituse muutus

- Teatud toodete või tootesektori päritolureegleid välja arendades tuleb tehnilisel komiteel arvesse võtta ja töötada välja olulise töötluse kriteeriumi põhjal tariifide alamrubriikide või rubriikide muutuse kasutamine ning, kui vajalik, nimetatud kriteeriumile vastav nomenklatuurisisene miinimummuutus.

- Tehnilisel komiteel tuleb jagada eespool nimetatud töö tootepõhiselt, võttes arvesse HS nomenklatuuri rühmi ja osi, et esitada komiteele oma töötulemused vähemalt kord kvartalis. Tehniline komitee lõpetab selle töö ühe aasta ja kolme kuu jooksul alates komitee taotluse kättesaamisest.

iii) Oluline muundus: lisakriteeriumid

Lõpetanud alapunkti ii alusel töö iga tootesektori või üksiku tooteliigi suhtes, kus olulist muundust ei saa väljendada ainult HS nomenklatuuri kasutades, tehniline komitee:

- töötades välja päritolureegleid teatud toodetele või teatud tootesektoreile, arvestab ja valmistab ette olulise muunduse kriteeriumi alusel muude nõuete täiendava või ainukasutamise nagu väärtuse protsendid [4] ja/või tootmis- või töötlemisoperatsioonid; [5]

- võib varustada oma ettepanekud selgitustega;

- jagab eespool nimetatud töö toodete põhjal, võttes arvesse HS nomenklatuuri gruppe või jaotusi, et esitada komiteele oma töö tulemused vähemalt kord kvartalis. Tehniline komitee lõpetab eespool nimetatud töö kahe aasta ja kolme kuu jooksul alates komitee taotluse kättesaamisest.

Komitee ülesanded

3. Lõikes 1 loendatud põhimõtete alusel:

a) komitee vaatab perioodiliselt läbi tehnilise komitee tõlgendused ja arvamused kooskõlas lõike 2 punkti c alapunktides i, ii, iii sätestatud tähtajaga selleks, et kinnitada sellised tõlgendused ja arvamused. Komitee võib tehniliselt komiteelt nõuda selle töö täiustamist ja viimistlemist ja/või uute lähenemisviiside väljatöötamist. Tehnilise komitee abistamiseks tuleks komiteel esitada omapoolsed lisatöö taotlemise põhjendused ja, kui vaja, soovitada alternatiivseid lähenemisviise;

b) kogu lõike 2 punkti c alapunktides i, ii, iii määratletud töö lõpetamisel vaatleb komitee tulemusi nende üldise selguse ja arusaadavuse mõttes.

Harmoneerimise tööprogrammi tulemused ja edaspidine töö

4. Ministrite konverents sätestab ühtlustamise tööprogrammi tulemused lisas käesoleva lepingu lahutamatu osana. Ministre konverents kehtestab selle lisa jõustumise tähtaja. [6]

[1] Ollakse seisukohal, et see säte ei mõjuta "omamaise tootmisharu" või "omamaise tootmisharu samasuguste toodete" või samalaadsete mõistete määratlemise otsuseid, olenemata sellest, kus neid rakendatakse.

[2] Mis puutub riigihangete suhtes rakendatavatesse päritolureeglitesse, siis ei looda käesoleva sättega kohustusi, mis lisanduksid liikmete poolt juba GATT 1994 alusel võetuile.

[3] WTO lepingu jõustumiskuupäevale järgnenud esimese aasta jooksul esitatud taotluste suhtes nõutakse liikmetelt ainult nende hinnangute võimalikult kiiret väljastamist.

[4] Kui on ette nähtud väärtuskriteerium, tuleb päritolureeglites näidata ka selle protsendi arvutamise meetod.

[5] Kui on ette nähtud tootmis- või töötlemistoimingute kriteerium, tuleb täpselt kirjeldada toimingut, mis annab kõnealusele tootele päritolu.

[6] Samal ajal tuleb tähelepanu pöörata tariifiliigitusega seotud vaidluste lahendamise korrale.

--------------------------------------------------

I LISA

PÄRITOLUREEGLITE TEHNILINE KOMITEE

Kohustused

1. Tehnilise komitee püsikohustused on:

a) läbi vaadata tehnilise komitee mis tahes liikme nõudel liikmete päritolureeglite igapäevasel haldamisel ilmnevad konkreetsed tehnilised probleemid ja avaldada nõuandvat arvamust esitatud faktidel põhinevate asjakohaste lahenduste kohta;

b) mis tahes liikme või komitee nõudel anda infot ja nõu kaupade päritolu kindlaksmääramisega seotud mis tahes küsimuse kohta;

c) koostada ja levitada perioodilisi aruandeid käesoleva lepingu toimimise tehniliste aspektide ja staatuse kohta ja

d) igal aastal läbi vaadata II ja III jao rakendamise ja toimimise tehnilised aspektid.

2. Tehnilisel komiteel tuleb täita ka muid kohustusi, mida komitee võib temalt nõuda.

3. Tehnilisel komiteel tuleb vastuvõetavalt lühikese aja jooksul püüda lõpetada oma töö spetsiifilistes küsimustes, eriti nendes, mille tema ees on tõstatanud liikmed või komitee.

Esindatus

4. Igal liikmel on õigus olla tehnilises komitees esindatud. Iga liige võib nimetada ühe saadiku ja ühe või mitu asendusliiget, kes teda tehnilises komitees esindavad. Tehnilises komitees esindatud liikmele viidatakse edaspidi kui tehnilise komitee "liikmele". Tehnilise komitee istungitel võivad tehnilise komitee liikmete esindajaid abistada nõuandjad. Ka WTO sekretariaat võib nendest istungitest vaatlejana osa võtta.

5. Tollikoostöö Nõukogu liikmeid, kes ei ole WTO liikmed, võib tehnilise komitee istungitel esindada üks saadik ja üks või mitu asendusliiget. Sellised esindajad osalevad tehnilise komitee istungitel vaatlejatena.

6. Tehnilise komitee esimehe nõusolekul võib Tollikoostöö Nõukogu peasekretär (käesolevas lisas nimetatud "peasekretär") kutsuda tehnilise komitee istungitele vaatlejatena osalema nende valitsuste esindajaid, kes ei ole ei WTO ega Tollikoostöö Nõukogu liikmed, ning rahvusvaheliste valitsus- ja kaubandusorganisatsioonide esindajaid.

7. Saadikute, asendusliikmete ja nõuandjate määramisest tehnilise komitee istungitele tuleb teatada peasekretärile.

Istungid

8. Tehniline komitee tuleb kokku vastavalt vajadusele, kuid vähemalt kord aastas.

Protseduurid

9. Tehniline komitee valib endale esimehe ja kehtestab oma protseduurid.

--------------------------------------------------

II LISA

SOODUSPÄRITOLUREEGLITE ÜLDDEKLARATSIOON

1. Tõdedes, et mõned liikmed rakendavad sooduspäritolureegleid, mis erinevad mittesooduspäritolureeglitest, lepivad liikmed kokku järgmises.

2. Käesolevas ülddeklaratsioonis tuleb mõelda sooduspäritolureeglite all seadusi, määrusi ja üldrakendatavaid haldusotsuseid, mida mis tahes liige rakendab määramaks, kas kaubal on õigus soodusrežiimile vastavalt lepingulisele või autonoomsele kaubanduskorrale, mille tulemusena tehakse GATT 1994 I artikli lõike 1 kohaldamisest kaugemale ulatuvaid tariifisoodustusi.

3. Liikmed lepivad kokku tagada, et:

a) kui nad väljastavad üldrakendatavaid haldusotsuseid, tuleb selgelt määratleda nõuded, mis tuleb täita. Eriti:

i) juhul, kui rakendatakse tariifiliigituse muutuse kriteeriumi, tuleb sellises sooduspäritolureeglis ja selle mis tahes erandis selgelt täpsustada tariifinomenklatuuri rubriigid ja alamrubriigid, mida see reegel puudutab;

ii) juhul, kui rakendatakse väärtuse protsendikriteeriumi, tuleb sooduspäritolureeglites näidata ka sellise protsendi arvutamise meetod;

iii) juhul, kui on ette nähtud tootmis- või töötlemisoperatsiooni kriteerium, tuleb täpselt määrata sooduspäritolu andev operatsioon;

b) nende sooduspäritolureeglid põhinevad positiivsel standardil. Need sooduspäritolureeglid, mis sooduspäritolu ei anna (negatiivne standard), on lubatud positiivse standardi selgituse osana või üksikjuhtudel, kui sooduspäritolu positiivne määratlemine ei ole vajalik;

c) nende sooduspäritolureeglitega seotud seadused, määrused, õigusalased otsused ja üldrakendatavad haldusotsused avaldatakse nii, et nad lähtuksid GATT 1994 X artikli lõike 1 sätetest ja oleksid nendega kooskõlas;

d) eksportija, importija või mis tahes isiku taotlusel, kel selleks õigustatud alus, antakse talle kauba sooduspäritolu määrang teada nii kiiresti kui võimalik, kuid mitte hiljem kui 150 päeva [1] pärast sellise määrangu taotlemist tingimusel, et on esitatud kõik vajalikud üksikasjad. Niisuguste määrangute taotlused tuleb aktsepteerida enne, kui kõnealuse kaubaga kauplema hakatakse, ja neid võib aktsepteerida ükskõik millal hiljem. Need määrangud kehtivad kolm aastat, tingimusel, et tõsiasjad ja tingimused, sealhulgas sooduspäritolureeglid, mille alusel määrang tehti, jäävad enam-vähem samadeks. Tingimusel, et asjaomastele pooltele ette teatatakse, ei kehti selline määrang enam, kui punktis f viidatud läbivaatamisel tehakse sellele määrangule vastupidine otsus. Punkti g sätete põhjal tuleb sellised otsused teha avalikult kättesaadavaks;

e) tehes sooduspäritolureeglitesse muudatusi või kehtestades uusi sooduspäritolureegleid, ei tohi neid muudatusi rakendada tagasiulatuvalt, nagu see on nende seadustes või määrustes määratud, ega neid seadusi ja määrusi kahjustavalt;

f) iga haldusmeede, mille nad seoses sooduspäritolu kindlaksmääramisega võtavad, vaadatakse viivitamata läbi kohtus, vahekohtus, halduskohtus või määratluse teinud võimuorganist sõltumatus menetluses, mis võib viia määratluse muutmiseni või tühistamiseni;

g) sooduspäritolureeglite rakendamisel käsitavad asjaomased organid oma olemuselt konfidentsiaalset või konfidentsiaalsena saadud teavet rangelt konfidentsiaalsena, ega avalikusta seda sellist infot esitanud isiku või valitsuse eriloata, välja arvatud ulatuses, milles võidakse nõuda selle avalikustamist kohtumenetluse raames.

4. Liikmed lepivad kokku, et esitavad viivitamata sekretariaadile oma sooduspäritolureeglid koos loeteluga sooduskokkulepetest, mille suhtes neid rakendatakse, kohtuotsustest ning üldrakendatavatest haldusotsustest, mis puudutavad asjaomase liikme suhtes WTO lepingu jõustumise kuupäeval kehtinud sooduspäritolureegleid. Peale selle lepivad liikmed kokku, et esitavad sekretariaadile võimalikult kiiresti sooduspäritolureeglite mis tahes muudatuse või uued sooduspäritolureeglid. Sekretariaat jagab saadud ja sekretariaadis kättesaadava info loendid liikmetele.

[1] WTO asutamislepingu jõustumisele järgnenud esimese aasta jooksul esitatud taotluste suhtes nõutakse liikmetelt ainult nende hinnangute võimalikult kiiret väljastamist.

--------------------------------------------------